Az ERASMUS+ Európai Uniós pályázat keretén belül lehetőségünk adódott egy két hetes szakmai gyakorlaton való részvételre Szarvason. Szlovákiából, Losoncról a Pedagógiai és Szociális Akadémia 1. és 2. osztályából érkeztünk. Gyakorlatunknak a Gál Ferenc Főiskola Szarvasi Gyakorló Általános Iskola és Gyakorlóóvoda, Bölcsőde adott otthont. Az óvodában nagy szeretettel fogadtak bennünket. Bekapcsolódhattunk az óvoda életébe és sok újdonsággal ismerkedhettünk meg.

Délutánjaink sem voltak unalmasak, hisz minden nap más-más érdekes program és látnivaló várt ránk. Rögtön első nap végigjártuk a Történelmi Emlékutat, ami elvezetett bennünket a történelmi Magyarország középpontjához. Majd meglátogattuk a Körös-Maros Növény- és Állatparkot is, illetve megismerkedtünk Szarvas történetével, valamint Tessedik Sámuel életével is.

A hétvégén a Szarvasi Arborétumban szebbnél szebb növényt csodáltunk meg, valamint barangoltunk Mini Magyarország, Erdély és Felvidék templomai, várai, kastélyai között is. Pihenésképp hajókáztunk, ellátogattunk a Városi Könyvtárba és a Szent Klára Gyógyfürdőbe.

Ezen kívül várt még ránk a Ruzicskay Alkotóház, a szegedi kirándulás és Molière: Tartuffe előadásának megtekintése.

Sok tapasztalatot nyertünk. Nagyon szépen köszönjük, hogy itt lehettünk.

Nagy Nikoletta, Nagy Ágnes, Molnár Krisztina (1.D osztály), Mede Alexandra (2.D osztály)

„Úgy gondolom, hogy ez a szakmai gyakorlat, amelyen részt vettem sok tapasztalatot adott számomra. Az óvodában az óvónők nagyon segítőkészek voltak, és kérdéseimre mindig szívesen feleltek. Bátran fordulhattam hozzájuk.

Az élménydús szabadidős programokat sem szabad kihagyni, ahol a jókedv mindig velünk volt. Ópusztaszeren feleleveníthettük a mi gazdag történelmünket, majd az időt visszatekerve 90évvel, megtapasztaltuk, hogyan oktattak akkor.

Ezalatt a két hét alatt sok újat láttam és tapasztaltam. Köszönöm!”

Nagy Noémi (1.D osztály)